Die Kaapstad Internasionale Komediefees 2007 wat reeds verlede jaar sy tiende verjaarsdag gedenk het, is reeds ‘n hoogtepunt in die sosiale kalender van duisende Kapenaars en het ook reeds ‘n groot aanhang uit die res van Suid-Afrika opgebou. Hierdie gewilde gebeurtenis duur van 3 tot 23 September 2007 en het reeds ‘n reputasie opgebou vir die topgehalte komediante wat vanuit alle dele van die samelewing getrek word. Vanjaar is ook geen uitsondering nie en gehore kan uitsien na ‘n aantal uitmuntende vertonings deur plaaslike en internasionale komediante wat elkeen spog met sy eie tipiese humor.
Jaarliks in Oktober word Suid-Afrikaners se passie vir die buitelug gevier met die Breedekloof Buitelugfees. Hierdie fees, wat altyd goed ondersteun word, vind plaas in die natuurskone Breedekloof wynstreek wat een van die Wes-Kaap se grootste wynproduserende valleie is en die volgende streke insluit: Goudini, Slanghoek, Breederiviervallei en Rawsonville - almal binne ‘n uur rytyd van Kaapstad. Hierdie fees vind vanjaar plaas van 12 tot 14 Oktober.
Arts Alive – September is dié maand
Suid-Afrikaners sien altyd uit na September as die einde van die winter en die begin van lente. Vir liefhebbers van alle kunsvorme - dans, musiek, beeldende kunste, die teater, film, digkuns, komedie en so meer - is September altyd ‘n besondere opwindende tyd. Die jaarlikse 'Arts Alive' fees in Johannesburg bied dwarsdeur September iets vir elkeen en lok besoekers van ver.
'Wakeboarding' het nog nie ‘n lekker Afrikaanse naam nie. Volgens die woordeboek is die ‘wake’ van ‘n boot ‘n volgstroom of warrelgebied. Vir die doel van hierdie bespreking noem ons dit bootskaats. Na ’n beskeie begin het die sportsoort in Suid-Afrika al gegroei om selfs al met ‘n wêreldkampioen na vore te kom en het steeds ‘n vinnig groeiende getal entoesiaste. Met reeds ‘n Suid-Afrikaanse kampioenskap en skaatsers wat hul land internasionaal verteenwoordig, is dit geen wonder nie dat dit besig is om in ‘n gewilde sportsoort te ontwikkel.